*Se også Killer Queen: A Tribute to Queen*

**«Killer Queen»** er en sang av det britiske rockebandet Queen. Den ble sluppet 11. oktober 1974, på plata Sheer Heart Attack, og ble skrevet av Queens vokalist og pianist Freddie Mercury. Nummeret er 2:59 langt og ble utgitt av EMI i Storbritannia og Elektra i USA.

Mercury fortalte at dette nummeret er påvirket av blant annet tidlige beatlesplater, Beach Boys og (med hensyn til teksten) Noel Coward. Han hadde skrevet teksten før han komponerte og arrangerte den komplekse, men likevel fengende musikken, og i opptakene høres de gjennomarbeidede flerstemmige vokalharmoniene kanskje spesielt i korene, men også i bakgrunnen under versene. Brian Mays gitarsolo ble tatt opp på flere spor, og er like gjennomarbeidet som vokalharmoniene.

Sangen handler om en kvinnelig leiemorder som opptrer som en overklasseprostituert. Ved siden av Marie Antoinette, dronningen av Frankrike, nevnes også populære politikere fra 1950- og 60-årene som for eksempel Khrusjtsjov og Kennedy.

Paul Rodgers har en gang sagt at sangen ikke ville bli spilt under Queen + Paul Rodgers-turneen, fordi musikken etter hans mening var «for presis / treffende».

Innspillingen
-------------

Ved opptakene brukte Freddie Mercury et vanlig piano (på plateomslaget kalt «jangle piano») i stedet for et flygel som han vanligvis gjorde. Årsaken til dette er at han ville ha en vaudeville-klang. Ved siden av piano, bass, trommer og gitar brukes flere ulike perkusjonsinstrumenter som for eksempel triangel og vindklokker.

Queen om sangen
---------------

> Mennesker er vant til hard rockemusikk, full av energi, fra Queen, men dette nummeret venter du nesten at Noel Coward skal synge. Det er et av de typisk engelske numrene, laget for bowlerhatter og svarte strømpeholdere - noe Noel Coward ikke ville ikle seg. dette handler om en call girl fra overklassen. Jeg prøver å forklare at også mennesker med klasse kan være horer. Dette er det sangen handler om, selv om jeg foretrekker folk tolker den på sitt eget vis.
> 
> 
> Freddie Mercury
> 
> 

> «Killer Queen» var et vendepunkt. Denne sangen oppsummerer vår musikk på beste måte, var en stor slager, og vi trengte den sårt som et tegn på at vi gjorde suksess... Jeg har alltid vært meget tilfreds med denne sangen. Hele platen bestod av godt håndverk. Jeg liker fremdeles å høre på den fordi det er mye å høre, uten at det er overdådig. Det er alltid plass slik at småting høres. Og selvsagt liker jeg soloen, med det partiet som er tredelt der hver del har sin egen stemme. Hva kan jeg si? Det er klassisk Queen. Den første gangen jeg hørte Freddie spille den lå jeg på rommet mitt i Rockfield (et platestudio i Wales der man også kan bo), og følte meg meget syk. Etter Queens første amerikanske turne hadde jeg fått hepatitt og så store problemer med maven at jeg måtte bli operert. Jeg husker at jeg var trist mens jeg lå å hørte Freddie spille dette virkelig bra nummeret, fordi jeg ikke kunne stå opp å spille med. Jeg lurte på om gruppen ville bli nødt til å fortsette videre uten meg. Ingen klarte å finne ut hva som var galt, men så ble jeg innlagt på sykehuset og kom meg igjen, takk Gud. Og da jeg ble utskrevet gjorde vi ferdig «Killer Queen». De hadde latt en del bli igjen til meg, og jeg spilte inn soloen. Jeg var ikke helt enig i en av harmoni-delene i koret, så vi tok opp det på nytt også.
> 
> 
> Brian May
> 
>

Listeplasseringer
-----------------

På hitlistene ble den 

* #2 i Irland; Storbritannia
* #3 i Nederland; Norge
* #10 i Østerrike
* #12 i Tyskland; USA
* #15 i Canada
* #23 i Australia
* #27 i Japan

Liveinnspillinger
-----------------

* Live Killers (1979)
* We Will Rock You (1981)

Cover versjoner
---------------

* Travis for singelen *Sing* (2001).
* Sum 41 spilte inn en æresbevisning til denne sangen på *Killer Queen: A Tribute to Queen* (2005).
* En versjon av sangen finnes og kan spilles i PlayStation 2spillene *Guitar hero* og *Taiko: Drum Master* og arkadespillene *Guitar Freaks* og *Drummania*.
* Panic at the Disco oppfører Killer Queen Cover under sin American Winter Tour. Videoer av opptredenen finnes på Youtube.com.

Annen informasjon
-----------------

* Storbritannias eldste Queen-tribute-band, Killer Queen, er oppkalt etter sangen og oppfører den alltid når de opptrer.

Eksterne lenker
---------------

* (en) *Killer Queen* på Discogs Rediger på Wikidata

* (en) *Killer Queen* på MusicBrainz Rediger på Wikidata

* (en) *Killer Queen* på MusicBrainz Rediger på Wikidata
* (en) Sangtekst
* (en) Kritikk på sing365

  


|  |  |
| --- | --- |
| Oppslagsverk/autoritetsdata | MusicBrainz
 |

Portal: Litteratur